Die nuwe fondament - www.bybelkennis.co.za
by Coen Slabber · Published 08/01/2016 · Updated 15/11/2015
Jesus teken sy onderrig as'n huis gebou op 'n rots. Ten spyte van al die aanslae het dit nie ingestort nie, want die fondament was op rots (Matteus 7:24 – 27). Julle is 'n gebou wat opgerig is op die fondament van die apostels en die profete, 'n gebou waarvan Christus self die hoeksteen is (Efesiërs 2:19 – 20). Hoekom is die apostels en profete die fondament? Hulle dra die woorde van Jesus oor aan ander. In die proses gebruik die Vader die Heilige Gees wat julle alles leer en julle herinner aan alles wat Ek vir julle gesê het (Johannes 14:26).
Ons hoor nie meer die apostels direk met ons praat nie. Ons het egter hulle woorde opgeteken in die Skrif. Die beste nuus is dat Jesus iets gebring het wat Moses nie kon bring nie. Moses se wet kon vir ons wys wat sonde is en wat die straf vir sonde is. Maar die wette en diereoffers kan nie vergifnis van sonde bring nie. Daarvoor het ons God se Gesalfde nodig. God het die wet deur Moses gegee; die genade en waarheid het deur Jesus Christus gekom (Johannes 1:17). Daarom kan die Hebreërskrywer skryf: Oor die ongeregtighede sal ek genadig wees en aan hulle sondes nooit meer dink nie (8:12).
As jy God nodig het om jou sondes te vergewe, as jy genade nodig het, het jy die nuwe verbond nodig. Anders as die ou verbond geld hierdie verbond nie net vir Jode nie, maar vir alle mense.